Minder ontsnappings uit SA-tronke in 2015Argieffoto Logan Maistry, woordvoerder van die departement, het gesê daar is 60 ontsnappings in 2013/14 aangemeld, in vergelyking met 49 ontsnappings in 2014/15. “Uit dié ontsnappings is die meerderheid weer in hegtenis geneem en terug agter tralies,” het Maistry gesê. Hy het ook beklemtoon dat daar in 1995 altesaam 1 244 ontsnappings uit Suid-Afrika se 243 gevangenisse was, aansienlik meer as vanjaar. “Vandag is 99.97% van die land se 159 563 gevangenes veilig agter tralies,” het hy bygevoeg. Volgens Thabang Makwetla, adjunkminister van korrektiewe dienste, was dit nie ŉ maklike taak om so ŉ groot afname in ontsnappings oor die laaste twee dekades te bewerkstellig nie. “Die getal ontsnappings het oor die laaste 20 jaar aansienlik afgeneem en dit is nie ŉ klein prestasie nie. Dit het baie toewyding van ons korrektiewe beamptes geverg in die uitvoer van hul pligte,” het hy gesê. Makwetla het ook verwys na Operasie Vala waarmee die departement tans besig is om sekuriteit by gevangenisse op te skerp. “Dinsdag is honderde verhoorafwagtende gevangenes se selle by die Johannesburg Korrektiewe Sentrum deursoek. Daar is beslag gelê op sakkies dagga, selfgemaakte skroewedraaiers, dolke, lepels, selfone, ketelelemente en selfgemaakte oefentoerusting. “Die hoeveelheid selfone wat tydens die klopjag gevind is, is ŉ reusesukses, maar ook ŉ aanduiding dat meer gedoen moet word om dié probleem op te los,” het Makwetla gesê. Hy het gesê die departement het sekuriteit by alle gevangenisse oor Desember verskerp omdat dit ŉ tydperk is wanneer gevangenes oor die algemeen meer desperaat is om te ontsnap. “Ekstra maatreëls sluit in meer sigbare bewaarders in die gevangenisse, strenger sekuriteitsmaatreëls, groter toesig oor die selle en vermindering van ledigheid onder die gevangenes,” het hy gesê.